A touz ceus qui verront et orront ces présentes lettres, nous Guiz, sires de Chasteluz, chevaliers, salut en Nostre Soigneur. Saichent tuit que comme nous doigeins et soiens tenu à honorables et discretes personnes le dien et le Chapistre de Sainct Nazaire d’Ostun, en cinquante solz parisis, por cause de ausmones laissées es devanz dy dien et Chapistre de nos suscesseurs, à paier touz les anz une foiz à la seint Symon et Jude, nous estanz en bone memoire, consideranz et desirranz le profit de nostre ame et de nos devanciers et de ces qui après nous seront, volons et ostroions audit dien et Chapistre, qu’il puisseint prandre le jour de la Seint Symon et Seint Jude lesdiz L solz parisis sus nostre maison dou Pasqui et sus la grange et popris de la dicte maison et sus les biens estanz en la dicte maison et grange, laquelle maison et grange et popris et les diz biens dedenz estanz et especiaulment cels qui cause hont et hauront de nous, tenanz et possidenz la dicte maison et grange et popris nous en obligons à paier les diz L sols parisis au terme desus dit. Et voulons que nous ou cil qui hauront cause de nous, tenans et possidenz les choses desus dictes, se il defaillient de paié audit terme desus nommé, soiens contrainz por quelque justice que diens et chapistres desus diz vouldront. Ou tesmoign de verité et pour la quel chose, nous Guiz sires de Chasteluz desus diz havons mis nostre seaul en ces presentes lettres faites et données l’an mil CCC et doze, landemain de la Seint Michel.